Helle Thorning-Schmidt (S), 2014-03-11:
Mange tak for det.
Danmark er en del af et indre marked, hvor der er fri bevægelighed for varer og arbejdskraft.
Den fri bevægelighed over grænserne skaber vækst og arbejdspladser, men den kan også rejse nogle spørgsmål om vores velfærdsydelser.
Det er klart, at EU-borgerne skal bruge arbejdskraftens fri bevægelighed til at flytte derhen, hvor de kan få et arbejde.
Den skal ikke bruges til at rejse derhen, hvor man kan få de bedste velfærdsydelser.
Som jeg ser det, er EU ikke en stor velfærdsstat, hvor vi udligner på tværs, og det skal EU heller ikke være.
Regeringens linje ligger fast: Vi følger udviklingen i velfærdsudgifterne, og hvis vi ser konkrete udfordringer, tager vi fat på dem en ad gangen.
Sådan har vi gjort med SU'en.
Vi har tilpasset reglerne, og vi har aftalt at følge udviklingen tæt.
Det står en bred kreds af partier her i Folketinget bag.
Så er der børnechecken.
Her i eftermiddag holder skatteministeren et møde om børnechecken med partierne, og jeg vil opfordre til, at vi på det her felt også lader os inspirere af aftalen om SU: Vi bør tage ansvaret sammen.
Regeringen følger også udviklingen på dagpengeområdet, og i de senere år har vi set, at antallet af EU-borgere, der modtager dagpenge, er steget mere, end krisen kan forklare.
Derfor fremlagde jeg på mit pressemøde i dag en række konkrete initiativer, og dem håber jeg at der vil være bred opbakning til.
Regeringen vil også tage spørgsmålet om dagpenge op i EU.
Vi vil fokusere på det i de forhandlinger, hvor det giver mening at rejse spørgsmålet, og der, hvor der er konkrete problemer.
Vi må ikke ende i en situation, hvor forskellen i niveauet for vores velfærdsydelser fører til betydelige finansielle ubalancer, fordi det jo vil udfordre vores mulighed for at indrette det danske velfærdssamfund sådan, som vi ønsker det i Danmark.
Derfor vil vi sætte ind på tre områder i EU: For det første har Kommissionen annonceret, at den vil lægge sag an mod Finland.
Kommissionen mener, at de finske optjeningsregler for arbejdsløshedsdagpenge for EU-borgere er i strid med EU-retten.
Det er en vigtig sag.
Det er en vigtig sag, som også kan få konsekvenser for dagpengereglerne for EU-borgere her i Danmark, og Danmark vil derfor støtte det finske ønske om at bevare de nuværende optjeningsprincipper.
For det andet ved vi, at Kommissionen er på vej med et forslag om at ændre den forordning, som koordinerer social sikring for EU-borgere, der flytter mellem landene.
I dag er det sådan, at man i 3 måneder kan tage sine dagpenge med til et andet EU-land og søge job der.
For det tredje vil vi benytte de forhandlinger, der netop skal være om forordningen, til at tage en drøftelse med Kommissionen og andre medlemslande.
Regeringen ønsker, at vi skal have mulighed for at opstille nationale værn, der kan træde i kraft, hvis EU-reglerne fører til betydelige finansielle ubalancer.
Jeg vil godt understrege, at det bestemt ikke er nogen let diskussion, vi står over for, og det vil uden tvivl blive vanskeligt.
Men regeringen tager problemstillingen med velfærdsydelser seriøst, vi handler både herhjemme og i EU.
Det arbejde vil jeg opfordre alle partier til at deltage i, vi har brug for et konstruktivt samarbejde om disse spørgsmål, og vi bør kunne tage et fælles ansvar her i Folketinget.
Nu kan jeg mærke, at hr. Lars Løkke Rasmussen hidser sig op igen.
Og det er da lidt pudsigt, synes jeg, at klandre regeringen for, at vi ikke har vist lederskab.
Jo, det har vi jo egentlig, for vi har taget beslutning om det; da Kommissionen kom med deres bud på, at vi ikke administrerer lovligt, og vi så lod vores egne jurister gennemgå det, var det helt tydeligt, at vi ikke kunne finde en jurist herhjemme i Danmark, som egentlig ikke gav regeringen ret.
Initiativet var så at give borgerne de rettigheder, de har ifølge lovgivningen.
Alt andet er jo prøvet før og gik egentlig ikke særlig godt.
Borgerne skal have de rettigheder, de har.
Det var ét initiativ.
Så får vi også at vide, at man ikke ved, hvad regeringen vil.
Det er et konkret initiativ, som vi mener løser den udfordring.
Kom over i Skatteministeriet senere i dag, slip kreativiteten løs, og kom med et forslag.
For det, jeg har hørt hidtil, er et Venstre, som siger nej og nej og ikke selv kommer med nogen konkrete forslag.
Man har foreslået en fradragsmodel, som ikke er fair; man har foreslået en indeksering, som ikke er lovlig.
Og derfor er budskabet igen til Venstre: Hvis man gerne vil overholde lovgivningen, så kom med et konkret forslag.
Vi har fremsat et lovforslag.